b'\n_START_ARTICLE_\nTrenje\n_START_SECTION_\nPosledice trenja\n_START_PARAGRAPH_\nPosledica trenja je deformacija teles. Ta je v\xc4\x8dasih za\xc5\xbeelena, kot denimo pri poliranju, najve\xc4\x8dkrat pa ne, saj vodi v obrabo. Trenje zmanj\xc5\xa1ujemo z mazivom na stiku povr\xc5\xa1in, s \xc4\x8dimer mo\xc4\x8dno zmanj\xc5\xa1amo koeficient trenja. Pri grafitu so nedavno odkrili supermazivnost, pojav, da dve povr\xc5\xa1ini v stiku drsita druga ob drugi brez trnja, kar ustreza koeficientu trenja, enakem ni\xc4\x8d. Veda, ki preu\xc4\x8duje maziva in njihove lastnosti, se imenuje tribologija._NEWLINE_Namesto maziv se lahko za zmanj\xc5\xa1evanje trenja uporablja tudi akusti\xc4\x8dno mazanje: zvok povzro\xc4\x8di vibracije plasti v stiku, s \xc4\x8dimer se zmanj\xc5\xa1a trenje med njimi. Pojav so uporabljali nem\xc5\xa1ki tanki med drugo svetovno vojno, pri katerih je za akusti\xc4\x8dno \xc2\xbbmazanje\xc2\xab\xc2\xa0tankovskih gosenic skrbelo njihovo lastno cviljenje._NEWLINE_Delo sile trenja se spro\xc5\xa1\xc4\x8da kot toplota, ki nadalje lahko vodi v deformacijo telesa in lahko dolgoro\xc4\x8dno spremeni njegove specifikacije. V izjemnih primerih lahko trenje povzro\xc4\x8di tudi taljenje snovi v stiku._NEWLINE_Izraz trenje praviloma uporabljamo za opis pojava na stiku dveh trdnih teles. S podobnim pojavom imamo opraviti tudi na stiku trdnine in teko\xc4\x8dine ali dveh teko\xc4\x8din, kjer pa namesto o trenju govorimo o uporu.'